Սոլժենիցինի նկարագրած «չար»ը հեռաւոր աշխարհներու մէջ չի գտնուիր: Ան յաճախ մեր մէջ է, մեր դրան առջեւ, մեր դրացին այդպէս է, մեր գործակիցը, յաճախ այդ չարը կրողը ինք ալ գիտակից կամ անգիտակից զոհ է, Յուդայի երեսուն արծաթին համար: Այս քննադատութեամբ հրապարակ եկողները կը դատապարտուին, քանի որ կը խանգարեն: Իսկ «իշխանութիւններ»ը, թաղային վարչութիւններէն, միութիւններէն, կուսակցութիւններէն, մինչեւ ազգերու եւ երկիրներու լծակները իրենց ձեռքին մէջ պահողները, անփոխարինելիութեան եւ անսխալականութեան մեղքով, կը ցուցաբերեն անհանդուրժողութիւն, որ ամէն կարգի ընկերային եւ քաղաքական բարդութիւններու ծնունդ տուող պատճառն է: